જાણીતા અર્થશાસ્ત્રી પ્રોફેસર હેમંત શાહ કાળાં નાણાંને નાથવા સરકારે લીધેલા આ પગલાં સામે આકરી પ્રતિક્રિયા વ્યક્ત કરતાં કહે છે, “સરકાર પોતાની નિષ્ફળતા ઢાંકવા નાગરિકોને બાનમાં લઈ રહી છે. અગાઉ વિદેશોમાં રહેલું કાળું નાણું પાછું લાવીને દરેક નાગરિકના ખાતામાં રૂ.૧૫ લાખ જમા કરવાનું કહેતી સરકાર અત્યારે તો મારા ખાતામાં રહેલા રૂપિયા, જે કાળું નાણું નથી તે પણ લઈ ગઈ. આટલું ઓછું હોય તેમ પોતાના ખાતામાંથી કેટલા રૂપિયા ઉપાડવા તેના પણ નિયંત્રણો લાદી દીધાં. કાળું નાણું ઊભું કરનારા સ્ત્રોતોને નાથવાને બદલે સરકાર આવા નોનસેન્સ નિર્ણયો લઈને સામાન્ય માણસને હેરાન કરી રહી છે. એક તરફ સરકાર કૅશલેશ વ્યવહારોને પ્રોત્સાહન આપવાની વાત કરે છે પણ ક્રેડિટ, ડેબિટ કાર્ડ પરનો ચાર્જ ઘટાડતી નથી. સર્વિસ સહિતના ચાર્જને કારણે ઊલટાનું રોકડની સરખામણીએ વધુ રૂપિયા આપવા પડે. એક મધ્યમવર્ગીય માણસ તરીકે હું ઇચ્છું છું કે તમામ વ્યવહારો કાર્ડથી કરું.